EH Bildu Nafarroa talde parlamentarioari atxikitako foru parlamentari Mikel Zabaleta Aramendia jaunak 11-24/PES-00221 galdera egin du, idatziz erantzun dakion, Lurraldearen Antolamenduari eta Hirigintzari buruzko Foru Legearen testu bategina onesten duen uztailaren 26ko 1/2017 Legegintzako Foru Dekretua aldatzea aztertzeko adituen mahaiari buruz. Hona hemen Nafarroako Gobernuaren Lurralde Kohesiorako kontseilariak horretaz ematen dion informazioa:

**1.- Nork osatzen du kontseilariak aipatutako adituen mahai hori?**

Honako hauek osatu zuten kontseilariak aipatutako adituen mahaia:

* Jesús María Ramírez Sánchez jauna, Zuzenbideko doktorea, espezialista zuzenbide administratiboan, hirigintzan eta lurraldearen antolamenduan
* María Urmeneta Fernández andrea, arkitekto hirigilea, Arkitekto hirigileen Nafarroako eta Euskal Herriko Elkartzearen presidentea
* Carmen Ursúa Sesma andrea, biologoa, Nafarroako Gobernuaren funtzionario erretiratua
* María Gay Pobes andrea, Iruñeko Udalaren Hirigintzako Gerentziaren legelaria
* Sonia Puente Landazuri andrea, arkitektoa, Asturiasko Printzerriko Lurralde Antolamenduko eta Hirigintzako zuzendari nagusi ohia
* Ángel Marinero Peral jauna, arkitektoa, Gaztela eta Leóngo Etxebizitza eta Hirigintzako zuzendari nagusi ohia eta BOEn autonomia erkidegoetako askotariko hirigintza-kodeak argitaratzeko arduraduna
* José Antonio Marcén Zunzarren jauna, geografoa, Nafarroako Gobernuaren funtzionarioa eta Lurralde Antolamenduko zuzendari nagusia
* Susana Turrillas Osés, arkitektoa, Nafarroako Gobernuaren funtzionarioa eta Paisaia eta Lurzoru Urbanizaezineko atalburua

**2.- Zer egin du orain arte eta zertan da adituen mahai horren lana?**

Talde horrek bere zeregina gauzatu du 2023ko abenduan eta 2024ko urtarrilean, eta hausnartzeko nahiz ideiak trukatzeko bost saio izan dituzte lurralde antolamenduko eta hirigintzako araudi eguneratu berri bat eratzeko beharra eta egokitasuna justifikatzeko, beste autonomia erkidego batzuek azkenekoz egindako nahiz onetsitako lurralde antolamenduko eta hirigintzako araudiaren analisi kualitatiboa egiteko eta aztertzeko arauak zer printzipio izan behar dituen, baita eratzeak izan behar dituen xedeak ere.

**3.- Zer denbora-aurreikuspen darabil adituen mahai horrek?**

Printzipioz, adituen mahai horrek amaitu du bere zeregina. Une honetan Departamentua plegua prestatzen ari da foru lege-proiektu bat egiteko nahitaezkoa den aldez aurreko kontsulta- nahiz parte hartze-prozesua kontratatzeko.

Parte hartze-prozesu horretarako erabiltzen den metodologiaren arabera, litekeena da adituen beste mahai bat eratzea, baina horren osaera ez da definitu.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez. Horrez gain, datuak babesteko legedian ezarritakoarekin bat, Nafarroako Parlamentuko Erregelamenduaren 14. artikuluan jasotako xedeetarako soilik erabiltzen ahalko da emandako edukia, eta betebeharra egonen da Datu pertsonalak babesteari eta eskubide digitalak bermatzeari buruzko abenduaren 5eko 3/2018 Lege Organikoan ezarritakoari men egiteko.

Iruñean, 2024ko maiatzaren 27an.

Lurralde Kohesiorako kontseilaria: Óscar Chivite Cornago